ভারতের লক্ষ্মী, রোশনি নাদার বিশ্বের সেরা মহিলা ধনীর তালিকায় পঞ্চম

ওয়েবডেস্ক: লক্ষ্মীর রোশনাই। শিল্পপতি শিব নাদারের (Shiv Nadar) কন্যা রোশনি আন্তর্জাতিক মঞ্চে ভারতের লক্ষ্মী হিসেবে স্বীকৃতি পেলেন। বিশ্বের সেরা দশ মহিলা ধনীর মধ্যে স্থান করে নিলেন রোশনি নাদার মলহোত্রা (Roshni Nadar Malhotra)। এইচসিএল টেকনোলজিসের চেয়ারম্যান। যাঁর মোট সম্পত্তির মূল্য ৩.৫ লক্ষ কোটি টাকা। এই প্রথম কোনও ভারতীয় মহিলা বিশ্বের প্রথম প্রথম দশ ধনীর তালিকায় এলেন। দ্য হুরুন গ্লোবাল রিচ লিস্ট মহিলা ২০২৫ (Hurun Global Rich List 2025 for women) এর তালিকা প্রকাশিত হয়েছে। তাতেই দেশের এই তরুণী প্রতিভা পঞ্চম স্থানে রয়েছেন।

শিব নাদার তাঁর ব্যবসার ৪৭ শতাংশ অংশ মেয়েকে দান করে দেন। যা তাঁকে এই শিরোপার পথে নিয়ে গিয়েছে। রোশনি বামা সুন্দরী ইনভেস্টমেন্টসের ব্যবসা দেখেন। এইচসিএল কর্পোরেশনের ব্যবসাও তাঁর হাতে রয়েছে। ১২ বিলিয়ন ডলার প্রযুক্তি জায়ান্টের সব কৌশলগত দিক রোশনিই দেখভাল করেন। ২০২০ সালের জুলাই মাসে রোশনি নাদার মলহোত্রা এইচসিএল টেকনোলজির চেয়ারপার্সন হিসেবে দায়িত্ব নেন। শিব নাদার ফাউন্ডেশনের ট্রাস্টিও তিনি।

আরও পড়ুন: ‘মত প্রকাশের স্বাধীনতা’ গুজরাতের এফআইআর খারিজ সুপ্রিম কোর্টে

এদিকে দ্য ২০২৫ হুরুন লিস্টে মুকেশ আম্বানি ভারতে সেরা ধনীর খেতাব ধরে রেখেছেন। গৌতম আদানি সামগ্রিকভাবে ভারতে দ্বিতীয় ধনী ব্যক্তির শিরোপা পেয়েছেন। সারা বিশ্বে ১৮তম স্থানে রয়েছেন তিনি। গত এক বছরে আন্তর্জাতিক ক্ষেত্রে ৫ শতাংশ বিলিয়নেয়ার বেড়েছে সারা বিশ্বে। ভারতে বিলিয়নেয়ারের সংখ্যা এখন ২৮৪। ২০২৩ সালে যা ছিল ১৬৫।  সবচেয়ে বেশি বিলিয়নেয়ার রয়েছেন নিউইয়র্ক সিটিতে। সেখানে ১২৯ বিলিয়নেয়ারের বাস। সাংহাইয়ে রয়েছেন ৯২ জন, বেজিংয়ে ৯১ জন ও মুম্বইতে ৯০ জন।