Jio-কে বিশ্বের ষষ্ঠ বৃহত্তম কোম্পানি বানাতে বড় সিদ্ধান্ত মুকেশ আম্বানির

ওয়েব ডেস্ক: বর্তমানে ভারতের সবচেয়ে বড় টেলিকম সংস্থার তকমা পেয়েছে রিলায়েন্স জিও (Jio)। মুকেশ আম্বানির (Mukesh Ambani) মালিকানাধীন এই সংস্থা ইতিমধ্যে দেশজুড়ে গ্রাহকদের 5G পরিষেবা দিচ্ছে। সেই সঙ্গে জিওর ব্রডব্যান্ড পরিষেবাও আজকাল দেশের প্রায় প্রতিটি বাড়ি এবং অফিসে ব্যবহৃত হচ্ছে। ইতিমধ্যে গ্রাহকের নিরিখে অন্যান্য টেলিকম কোম্পানিকেগুলিকে পিছনে ফেলে দিয়েছে জিও। আর এবার ২০২৬ সালের প্রথমার্ধেই ইনিশিয়াল পাবলিক অফারিং (Initial Public Offering) বা আইপিও (IPO) আনার পরিকল্পনা করছে জিও।

শুক্রবার রিলায়েন্স ইন্ডাস্ট্রিজ লিমিটেডের বার্ষিক সাধারণ সভায় চেয়ারম্যান মুকেশ আম্বানি এই ঘোষণা করেন। বর্তমানে জিও রিলায়েন্স ইন্ডাস্ট্রিজের একটি ইউনিট। আম্বানি বলেন, “জিও ইতিমধ্যেই আইপিওর জন্য প্রয়োজনীয় সমস্ত প্রস্তুতি শুরু করেছে। সমস্ত অনুমোদন মিললে ২০২৬ সালের প্রথমার্ধেই তালিকাভুক্ত হবে জিও।”

ইতিমধ্যে দশম প্রতিষ্ঠাবর্ষে জিওর গ্রাহক সংখ্যা ৫০ কোটির গণ্ডি পেরিয়েছে। আম্বানির দাবি, আসন্ন আইপিও প্রমাণ করবে যে জিও আন্তর্জাতিক প্রতিদ্বন্দ্বীদের মতো ক্ষমতা রাখে। বিশেষজ্ঞদের অনুমান, প্রাথমিকভাবে জিও ১০ শতাংশ শেয়ার বিক্রির পরিকল্পনা করতে পারে।

আরও পড়ুন: একই দামে বাড়তি ডেটা! Airtel, Vi-এর থেকেও অনেক বেশি সাশ্রয়ী Jio

বর্তমানে জিও প্ল্যাটফর্মসের ৬৬.৩ শতাংশ শেয়ার রিলায়েন্স ইন্ডাস্ট্রিজের দখলে। মেটা রয়েছে ১০ শতাংশ, গুগল ৭.৭ শতাংশ এবং বাকি অংশীদারিত্ব বিভিন্ন প্রাইভেট ইকুইটি সংস্থার হাতে। কয়েক বছর আগে জিও প্ল্যাটফর্মস ১৩টি আন্তর্জাতিক বিনিয়োগকারীর কাছে প্রায় ১,৫২,০৫৬ কোটি টাকা তুলেছিল। সেই বাবদ এই পরিমাণ শেয়ার হস্তান্তর হয়েছে।

তবে শেয়ারবাজার বিশেষজ্ঞদের ধারণা, জিও-র এন্টারপ্রাইজ ভ্যালু ১৩৬ থেকে ১৫৪ বিলিয়ন ডলার। তাঁদের ধারণা আইপিও-পরবর্তী সময়ে জিও বিশ্বের ষষ্ঠ বৃহত্তম টেলিকম সংস্থা হয়ে উঠতে পারে। বর্তমানে তালিকার শীর্ষে রয়েছে আমেরিকার ‘টি-মোবাইল’। বর্তমানে এই সংস্থার এন্টারপ্রাইজ ভ্যালু ২৮১.৯৩ বিলিয়ন ডলার।

এদিকে ২০২৫ অর্থবছরে জিও-র আয় দাঁড়িয়েছে ১,২৮,২১৮ কোটি টাকা, যা আগের বছরের তুলনায় ১৭ শতাংশ বেশি। একই সময়ে সংস্থার EBITDA বেড়ে হয়েছে ৬৪,১৭০ কোটি টাকা। চলতি বছরের জুন ত্রৈমাসিকে কোম্পানির নিট মুনাফা দাঁড়িয়েছে ৭,১১০ কোটি টাকা, যা গত বছরের তুলনায় প্রায় ২৫ শতাংশ বেশি।